En flad kilometer firesporet dansk motorvej koster 3,8 millioner kroner mere end en tilsvarende norsk strækning.

Kilometerprisen for en firesporet dansk motorvej som den planlagte Ring 5 mellem Helsingør og Køge, ligger betydeligt over den pris som skatteborgerne skal af med for en tilsvarende firesporet motorvej, E6, mellem Oslo og Lillehammer i fjeldlandet Norge.

Merprisen er så høj, at den 65 kilometer lange firesporede motorringvej i Danmark ville koste en kvart milliard kroner mindre, hvis den blev anlagt til norske priser.

Gennemsnitsprisen for en kilometer firesporet motorvej i åbent land, inklusive et lovpligtigt usikkerhedstillæg på 50 procent i Danmark er, ifølge afdelingschef i Transportministeriet, Claus F. Baunkjær, 100 millioner kroner.

Til sammenligning ligger km-prisen på udbygningen af E6 på godt 96 millioner kroner. Det oplyser chefen for E6-projektet, Taale Stensbye, til norske Teknisk Ukeblad.

Forklaringen kan være, at nordmændene har billigt grus lige ved hånden:

»Jeg tror ikke, der er store forskelle på, hvordan vi anlægger motorveje i fjeldlandet Norge og i morænelandskaber i Danmark. Men hvis de danske motorveje er dyrere, kan forklaringen være, at prisen på det stabilgrus, vi bruger, specielt på Sjælland er dyrt. Og at vi kan have nogle længere transporter af materialer, end de har i Norge,« siger anlægssouschef i Vejdirektoratet, Erik Birk Madsen.

Regnestykket

Den danske pris beror dog på et ministerielt skøn, fordi der ikke er et egentligt anlægsoverslag for en Ring 5.

Skønnet er baseret på Infrastrukturkommissionens prisindikationer. For anlæg af ny motorvej i åbent land giver kommissionen et prisinterval på 40-70 millioner kroner pr. kilometer og for anlæg i bynært område mellem 80 og 110 millioner kroner pr. km.

Ud fra disse prisindikationer vurderer Transportministeriet, at km-prisen på Ring 5 vil ligge omkring 70 millioner.

Dertil skal der i indledende anlægsoverslag som dette, på alle statslige anlæg, lægges et 50 procents usikkerhedstillæg.

Dokumentation

Artikel fra Teknisk Ukeblad